《过耒阳有怀杜工部》
清代·王先谦

自古湖南地，难招旅客魂。渔歌屈颜悴，《鵩赋》贾声吞。

抑郁忧时老，潺湲伏枕痕。当年下巴蜀，何苦向湘沅。

罕见亲知面，徒抛肺腑言。蓬蒿辞朗照，杯炙落尘喧。

淼淼衡阳去，依依郴岸昏。聂贤空接待，崔舅谬温存。

实谶湖边旐，虚谋汉上园。厄深千载恸，道屈百家尊。

舟子传疑墓，诗翁问旧村。公真悬日月，我亦走乾坤。

浦树思依倚，滩流有愤冤。篇章极冥契，飘泊共谁论。

作者简介：王先谦，字益吾，号葵园，长沙人。同治乙丑进士，改庶吉士，授编修，历官祭酒，加内阁学士衔。有《虚受堂诗存》。